Grupul OMV Petrom a înregistrat în 2017 un profit net în valoare de 2,489 miliarde de lei, de aproape 2,4 ori (140%) mai mare faţă de rezultatul net afişat în anul 2016, respectiv de 1,038 de miliarde de lei, conform rezultatelor financiare neauditate publicate miercuri de companie, scrie Agerpres.

Foto: Shutterstock

Profitul net atribuibil acţionarilor OMV Petrom a fost anul trecut de 2,491 miliarde de lei, mai mare cu 139% faţă de aceeaşi perioadă din 2016. Profitul pe acţiune s-a cifrat la 0,0440 lei.

Vânzările grupului în 2017 au totalizat 19,435 miliarde de lei, în creştere cu 17% faţă de anul 2016, când au atins 16,647 miliarde de lei. Vânzările din Downstream Oil au reprezentat 74% din totalul vânzărilor consolidate, vânzările din Downstream Gas au reprezentat 23%, iar cele din Upstream aproximativ 2%.

Rezultatul din exploatare CCA, excluzând elementele speciale, a crescut cu 92%, la valoarea de 3,273 miliarde lei, ca urmare a condiţiilor economice îmbunătăţite, cererii mai mari, disciplinei costurilor şi a eliminării impozitului pe construcţii speciale începând cu 2017.

Profitul net CCA, excluzând, elemente speciale, atribuibil acţionarilor OMV Petrom S.A. a fost în valoare de 2,488 miliarde lei, cu 114 % mai mare comparativ cu 2016 (1,162 miliarde lei).

Rezultatul din exploatare al Grupului pentru anul 2017 s-a majorat cu 122%, la valoarea de 3,270 miliarde lei (2016: 1,476 miliarde lei), ca urmare a creşterii vânzărilor şi optimizării costurilor.

Rezultatul financiar net s-a deteriorat la o pierdere de 366 milioane lei, de la 211 milioane lei în 2016, când au fost recunoscute efectele pozitive ale rezultatului obţinut în urma recursului formulat de societate împotriva constatărilor controlului fiscal la sucursala din Kazahstan şi ca urmare a recunoaşterii unui venit special rezultat în urma finalizării unei acţiuni în instanţă. În plus, evoluţia cursului de schimb a avut, de asemenea, un efect negativ în anul 2017 comparativ cu anul precedent, legat în principal de împrumuturile bancare denominate în euro.

Profitul înainte de impozitare s-a îmbunătăţit la 2,904 miliarde lei. Cheltuiala cu impozitul pe profit a fost în sumă de 415 milioane lei.

Investiţiile, în valoare de 2,969 miliarde lei în 2017, au fost cu 15% mai mari comparativ cu 2016. Acestea au cuprins în principal investiţiile din Upstream în sumă de 2,435 milioane lei în 2017, comparativ cu 2,119 miliarde lei în 2016. Investiţiile din Downstream au fost în valoare de 533 milioane lei (2016: 453 milioane lei), din care 446 milioane lei în Downstream Oil (2016: 440 milioane lei).

În trimestrul IV al anului trecut, OMV Petrom a obţinut un profit net de 642 milioane lei, cu 301% mai mare comparativ cu cel din perioada similară din 2016.

„În trimestrul IV din 2017 am beneficiat de cererea crescută pentru electricitate şi combustibili, precum şi de preţurile mai mari ale mărfurilor; în acest context, marjele de rafinare au fost mai mici cu 1 dolar/bbl comparativ cu T4/16. Ne-am continuat iniţiativele de optimizare a costurilor; cu toate acestea, rezultatele T4/17 au fost afectate de cheltuieli de explorare mai mari şi cheltuieli nerecurente generate de renegocierea contractului colectiv de muncă. În 2017, rezultatul din exploatare CCA excluzând elementele speciale aproape s-a dublat la 3,3 miliarde lei, ambele segmente, Upstream şi Downstream, având contribuţii similare. Segmentul Upstream a beneficiat de preţuri realizate mai bune, costuri de producţie şi cheltuieli cu amortizarea mai mici. Rezultatul Downstream Oil reflectă marje de rafinare mai bune precum şi o cerere mai mare. Rezultatul Downstream Gas a reflectat în principal marje solide la electricitate şi venituri din asigurarea aferentă centralei electrice de la Brazi. Toate cele amintite anterior au condus la un flux de trezorerie din activităţi de exploatare de 6 miliarde lei în 2017”, a declarat Mariana Gheorghe, CEO OMV Petrom.

Potrivit acesteia, pe parcursul anului trecut grupul a plătit dividende în valoare de 800 milioane lei. Pentru 2017, Directoratul propune un dividend în valoare de 0,020 lei/acţiune, în creştere cu 33% faţă de anul anterior, ceea ce implică o rată de distribuire din profitul net de 45%.

Mariana Gheorghe mai precizează că, pentru 2018, compania a planificat un nivel al investiţiilor de 3,7 miliarde lei, în principal pentru intensificarea activităţii de foraj, proiectul Neptun, revizia generală planificată a rafinăriei Petrobrazi şi pentru proiectul Poli-combustibili.

„În timp ce prioritatea noastră rămâne maximizarea valorii portofoliului curent din Upstream, estimăm un declin al producţiei medii zilnice de 4% comparativ cu 2017, excluzând vânzările de zăcăminte”, a mai spus Mariana Gheorghe.

Grupul austriac OMV este acţionarul majoritar al Petrom, cu o participaţie de 51,01% iar Ministerul Energiei deţine 20,64% din acţiunile OMV Petrom. Petrom este cea mai mare companie românească de petrol şi gaze, cu activităţi în sectoarele Upstream (Explorare şi Producţie), Downstream Oil (Rafinare şi Marketing), Downstream Gas (Gaze şi Energie).